סייגים לאחריות הפלילית

הגנת בית מגורים, בית עסק ומשק חקלאי מגודר

חלק ראשון: סייג מיוחד להגנת בית מגורים, בית עסק ומשק חקלאי מגודר והיקפו הראוי.

דונו בהנמקה לחקיקת סעיף זה לאור הרציונל של סייג ההגנה העצמית. מה לדעתכם ההיקף הראוי של הסייג הנוגע להגנת בית מגורים, בית עסק ומשק חקלאי מגודר?

חלק שני: אירוע.

בועז חי בבית פרטי המוקף בחצר מגודרת. הבית נמצא באחת השכונות שבפרברי עיירה בדרום הארץ. בחודשים שקדמו לאירוע הנדון התרבו הפריצות והגניבות בשכונה. התושבים התכנסו לדון בפגיעה בביטחון האישי ובביטחון הרכוש והחליטו להעסיק חברת שמירה פרטית באזור. בועז ציפה לשיפור מצב הביטחון, אך החליט שעד שיוחל בהעסקת חברת השמירה, עליו לדאוג למשפחתו (לאשתו רות, לבנו התינוק עובד, ולחמותו הזקנה נעמי) ולרכושו. הוא התקין שער ברזל בכניסה לחצרו והקפיד על נעילתו. הוא רכש כלב אימתני והחזיקו בחצר.

אלימלך היה טכנאי טלביזיה שעבד בשירות חברת כבלים. אלימלך בא לשכונה ועבר מבית לבית והציע לתושבים לרכוש בהזדמנות התקשרות לכבלים. הוא גם התקין את התקשורת בו במקום (???). כשהגיע אלימלך לביתו של בועז, לחץ על הפעמון שמחוץ לשער על מנת שדיירי הבית יפתחו אותו, אך לא הייתה תגובה. הוא ניסה לפתוח את השער ולהפתעתו דלת השער לא הייתה נעולה (גם להפתעתנו!). הוא נכנס לחצר ופנה לעבר הבית. הוא לא ציפה לכך שכלב יפתח בנביחות עזות ויתנפל עליו. בפחדו מהכלב וברצותו להימלט ממנו נכנס אלימלך לבית בלי להקיש בדלת (גם הדלת הייתה פתוחה) ובלי להמתין לבואם של הדיירים.

בועז שמע את הנביחות ואץ לדלת הכניסה של הבית (תורם לרשלנות). משראה בתוך ביתו אדם הנושא עמו ארגז כלים היה בטוח שמדובר בפורץ. הוא לא היסס ומיד שלח אגרופים לחזהו ולפניו של אלימלך (חלק גוף עליון). מעוצמת המכות נפל אלימלך וקיבל מכה חזקה בראשו. הוא נזקק לטיפול רפואי ושכב מספר ימים בבית החולים.

בועז עומד לדין בעבירה של גרימת חבלה חמורה לפי סעיף 333 לחוק העונשין. עורך הדין שלו מטיל עליכם לכתוב חוות דעת הדנה בבעיות המתעוררות.

**הערות:**

אל תדונו ברכיב "שלא כדין".

מומלץ להקדיש בערך שליש של העבודה לחלק הראשון ושני שלישים לחלק השני.

**מקורות:**

במצורף תמצאו הצעות נוספות שנדונו במהלך חקיקת סעיף 34י1 של חוק העונשין.

ת"פ 1010/07 *מדינת ישראל נ. שי דרומי* (החלטה מיום 15.7.09)

מ' קרמניצר, כניסה מרצון למצב של התגוננות, *משפטים כ"ט 445* (תשנ"ח).

המקורות שנכתבו כאן אינם רשימה סגורה. רצוי שתקראו מקורות נוספים.

היעזרו גם ברשימת המקורות של הקורס.

כמו כן כדאי לקרוא את דברי ההסבר להצעת התיקון המוסיפה לחוק העונשין את סעיף 34י1.

\